text: Stor søgning til veteranhjem i Fredericia
  23 september 2013 kl. 11.04
  Der er plads til seks-syv stykker, men siden foråret har der hver dag været mellem 12 og 17. Veteranhjemmet i Fredericia er mere end godt besøgt. Så godt, at mange af veteranerne må sove i feltsenge.
  Det fortæller lederen af veteranhjemmet på Ansgarsvej, Carl Bratved.
  - Det er forbi med at have enkeltværelser hos os. Veteranerne må sove to og to. Kommer der endnu flere, hvad der desværre gør ind imellem, så har vi feltsenge og ekstra dyner, hovedpuder og soveposer. Så der er ikke nogle, der går forgæves, men det er ikke ideelt, siger han til DR P4 Trekanten.
  Carl Bratved har ingen umiddelbar forklaring på hvorfor tilstrømningen til veteranhjemmet hele sommeren har været så stor.
  Der er dog lidt lys forude. To af de veteraner der bor på hjemmet flytter nemlig i egne boliger den 1. oktober.
  